**XXVIII. évf. 2. szám**

**Az elmúlt időszak (2020.április-június) jogszabályi változásai**

A veszélyhelyzet kihirdetéséről szóló 40/2020. (III. 11.) Korm. rendelet 2020. március 11-én történő hatályba lépésétől a kormányrendeleti szintű szabályozás volt meghatározó.

A koronavírus járvánnyal összefüggő jogszabályváltozásokon túlmenően, az alábbi, Igazgatóságunkat is érintő jogszabályok jelentek meg:

Április 11-én hatályba lépett „a Belügyminisztérium Informatikai Biztonsági Szabályzatáról szóló 19/2015. (VII.31.) BM utasítás módosításáról szóló 6/2020.(IV.10.) BM utasítás”, mely a vízügyi igazgatóság számára is követendő előírásokat tartalmaz.

Április 22-én hatályba lépett az állami vagyontörvény végrehajtási rendeletének módosításáról szóló 128/2020.(IV.21.) Korm. rendelet. A módosítás tartalmazza a vagyonkezelők részére előírt, az MNV Zrt. által létrehozott online felületen történő - innentől kezdve - időszakos jelentés-tételi, adatszolgáltatási kötelezettség teljesítésének határidejét, módját. A későbbiekben várható még a kormányrendelet ismételt módosítása, a vagyonkezelt állami tulajdonú ingatlanok használatára vonatkozó új koncepció kialakításának szándéka és a vagyonkezelési rendszer átfogó átalakítása miatt.

Július 1. napjával módosul a vízgazdálkodásról szóló 1995. évi LVII. törvény, miszerint „A vízügyi igazgatási szerv a vizek kártételei elleni védelem és védekezés (vízkárelhárítás) során a figyelőszolgálat működtetésével összefüggésben munkaviszony vagy megbízási jogviszony keretében is gondoskodhat a feladatellátásról.” (13.§ (5) bek.)

Módosul továbbá a törvény 22/A.§-a, mely szerint az kiegészült a vizsgálat céljával („ A vízügyi igazgatási szerv a mezőgazdasági vízszolgáltatás, az aszálykár és a vízkár elhárítása érdekében vizsgálja, hogy az öntözővíz továbbítását, a vízelvezetést akadályozza-e vízfolyás- vagy csatornaszakasz…. stb.”

Kiegészül továbbá e törvényhely az alábbi feltételekkel, („a) nem állami tulajdonban van; b) más nyomvonalon történő elvezetéssel nem váltható ki; c) használata a mezőgazdasági vízszolgáltatásban vagy az aszálykár, vízkár elhárításában közérdekű célú, valamint d) rendeltetésszerű használatához állami vízgazdálkodási fejlesztés szükséges”), melyek megléte esetén a vízügyi igazgatási szerv kezdeményezi a terület tulajdonjogának az állam javára történő megszerzését. Az ilyen módon állami tulajdonba kerülő vízfolyás- vagy csatornaszakasz közcélú vízi létesítménynek minősül.

A fentiek szerinti tulajdonszerzés hiányában a vízügyi igazgatási szerv üzemeltetőként, fenntartóként történő kijelölését kezdeményezi a vízügyi hatóságnál az öntözővíz továbbítását, a vízelvezetést akadályozó, nem állami tulajdonban lévő vízfolyás- vagy csatornaszakasz tekintetében. A vízügyi hatóság a vízügyi igazgatási szervet üzemeltetőnek és fenntartónak kijelöli, ha

a) megállapítja, hogy a nem állami tulajdonban lévő vízfolyás, csatorna használata a mezőgazdasági vízszolgáltatásban vagy az aszálykár, vízkár elhárításában közérdekű célú, és

b) a vízfolyás, csatorna elhanyagolt állapota akadályozza a mezőgazdasági vízszolgáltatáshoz vagy az aszálykár, vízkár elhárításához szükséges vízelvezetést, öntözővíz-továbbítást.

A vízügyi hatóság kijelölő döntése két évig hatályos. A kijelölő döntés a közléstől számítva legfeljebb három hónap időtartamot biztosít arra, hogy a vízügyi igazgatási szerv a vízfolyást, csatornát üzemeltetésre és fenntartásra átvegye.

Július 1., illetve augusztus 1-jével módosul a Nemzeti Földalapról szóló 2010. évi LXXXVII. törvény. A módosítások leglényegesebb pontja, hogy megemelkedik a haszonbérleti díj legalacsonyabb mértéke, miszerint haszonbérleti szerződés ellenértékként legalább a földnek az ingatlan-nyilvántartásban feltüntetett aranykoronában kifejezett kataszteri tiszta jövedelme kétezer-ötszázszorosának megfelelő forint összegű éves díjat kell fizetni. (18.§ (7) bek.)

A belső szabályozók körében kiemelendő, hogy 2020. június 2. napjával módosultak a Szociális Bizottság, illetve a Lakástámogatási Bizottság Ügyrendjei, tekintettel arra, hogy a Szociális Bizottság elnöke ezen időponttól Felsőné Tóth Irén gazdasági igazgató-helyettes. A Lakástámogatási Bizottság tagja Gazdag Erzsébet helyett ugyancsak Felsőné Tóth Irén lett.

Összeállította: dr. Csala Éva, osztályvezető